
Text rozhodnutia
Súd: Krajský súd Bratislava Spisová značka: 8Co/357/2013 Identifikačné číslo súdneho spisu: 1611205698 Dátum vydania rozhodnutia: 30. 09. 2014 Meno a priezvisko sudcu, VSÚ: JUDr. Janka Gažovičová ECLI: ECLI:SK:KSBA:2014:1611205698.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Janky Gažovičovej a členiek senátu JUDr. Jany Vlčkovej a JUDr. Moniky Holickej v právnej veci navrhovateľky: Q. Y., K.. XX.XX.XXXX, O. V. XXX, B.É. J., zastúpenej JUDr. Barborou Šrutekovou, advokátkou so sídlom Hlavná 44, Trnava, proti odporcom: 1. X. S., K.. XX.XX.XXXX, O. T.. W. X, B.Ľ. J., 2. R.F. S., K.. XX.XX.XXXX, O. T.. W. X, B. J., obom zastúpeným JUDr. Martou Vícenovou, advokátkou so sídlom Záhorácka 5478/15B, Malacky, o zaplatenie 1.726,70 Eur s prísl., na odvolanie odporcov v 1. a 2. rade proti rozsudku Okresného súdu Malacky zo dňa 24. októbra 2012, č.k. 4C/8/2012-64, jednohlasne takto r o z h o d o l : Odvolací súd rozsudok súdu prvého stupňa v napadnutej časti p o t v r d z u j e . Odporcovia v 1. a 2. rade s ú p o v i n n í spoločne a nerozdielne nahradiť navrhovateľke trovy odvolacieho konania vo výške 89,14 Eur, do 3 dní od právoplatnosti rozsudku. o d ô v o d n e n i e : Rozsudkom zo dňa 24. októbra 2012, č.k. 4C/8/2012-64 uložil súd prvého stupňa odporcom v 1. a 2. rade povinnosť zaplatiť navrhovateľke spoločne a nerozdielne sumu 1.726,70 Eur, ako aj náhradu trov konania spolu vo výške 369,44 Eur, všetko do 15 dní od právoplatnosti rozsudku, a to titulom vydania bezdôvodného obohatenia a vo zvyšnej časti; týkajúcej sa príslušenstva; návrh navrhovateľa zamietol, keď vykonaným dokazovaním zistil, že navrhovateľka ako nájomca uzatvorila dňa 01.12.2005 s právnym predchodcom odporcov v 1. a 2. rade ako prenajímateľom Zmluvu o nájme bytu (ďalej len „zmluva o nájme“); predmetom ktorej bolo prenechanie 4-izbového bytu nachádzajúceho sa na poschodí budovy zdravotného strediska súp. č. XX na T.. W. Č.. XX B. B. J. (ďalej len „byt“) do užívania navrhovateľke; ktorá zmluva bola uzavretá na dobu neurčitú s dohodnutým nájomným vo výške 4.000,- Sk mesačne. Ďalej zistil, že po nadobudnutí vlastníckeho práva k bytu odporcami v 1. a v 2. rade, bol navrhovateľke predložený zo strany odporcov návrh novej nájomnej zmluvy; ktorou sa pôvodný nájom uzavretý na dobu neurčitú menil na nájom na dobu určitú, s dohodnutým nájomným vo výške 6.000,- Sk mesačne; ktorý návrh navrhovateľka odmietla podpísať z dôvodu jeho nevýhodnosti, a preto jej bola dňa 14.08.2008 doručená výpoveď z nájmu bytu podľa ust. § 711 ods. 1 písm. a/, d/ Obč. zák., ktorej neplatnosti sa navrhovateľka úspešne domáhala na súde. Dňa 22.10.2008 neoprávnene vnikol do bytu navrhovateľky syn odporcov I. S., ktorý ju po predchádzajúcich vulgárnych nadávkach aj fyzicky napadol a spôsobil jej zranenia, ktoré si vyžiadali liečenie v trvaní cca 6 dní, pričom tento bol rozsudkom Okresného súdu Malacky zo dňa 21.09.2009 č.k. 2T/103/2009-154 uznaný vinným z prečinu porušovania domovej slobody. Ďalej zistil, že dňa 14.11.2008 odporcovia v 1. a 2. rade vymenili zámok od vstupnej brány do areálu bývalého zdravotného strediska, v ktorom sa nachádza predmetný byt, z ktorého dôvodu navrhovateľka nemohla predmetný byt užívať, napriek tomu však riadne platila nájomné (júl 2009 - november 2010) dúfajúc, že sa do predmetného bytu bude môcť opätovne vrátiť, k čomu však nedošlo z dôvodu, že odporcovia navrhovateľke v užívaní predmetného bytu fakticky bránili a navrhovateľka mala i panický strach z odporcov v 1. a 2. rade a ich syna. Takto zistený skutkový stav posúdil po právnej stránke podľa ust. § 3, § 451 ods. 1, 2 a § 675 Obč. zák. a dospel k záveru; keď za prospech získaný z nepoctivých zdrojov sa považuje aj prospech získaný v rozpore s dobrými mravmi; že na strane odporcov v 1. a 2. rade vzniklo bezdôvodné obohatenie, a to titulom ich majetkového prospechu (nájomné za predmetný byt) získaného z nepoctivých zdrojov. Dôvodil, že odporcovia v 1. a 2. rade prijali nájomné za byt napriek skutočnosti, že navrhovateľka tento byt neužívala, i keď sa tak stalo na základe jej rozhodnutia, čo však malo svoj pôvod v správaní sa odporcov ako prenajímateľov a ich syna, ktorí od nadobudnutia predmetnej nehnuteľnosti vyvíjali na navrhovateľku nátlak a vykonávali úkony smerujúce k tomu, aby sa z predmetného bytu vysťahovala, a to bez poskytnutia náhradného bytu, pričom konfliktné vzťahy medzi účastníkmi konania vyvrcholili fyzickým útokom syna odporcov v 1. a 2. rade na navrhovateľku, ktorý útok v spojení s predchádzajúcim konaním odporcov v 1. a 2. rade vyvolal v navrhovateľke dôvodnú obavu o jej zdravie a život. Prekážkou užívania bytu v danej veci preto nebola fyzická - objektívna nemožnosť navrhovateľky užívať byt, ale prekážka mentálna, t.j. dôvodný strach navrhovateľky z opakovaného útoku na jej osobu v prípade, ak nepristúpi na návrhy odporcov v 1. a 2. rade. Mal za to, že prijatie plnenia - nájomného odporcami v 1. a 2. rade, a to za obdobie nasledujúce po útoku ich syna na navrhovateľku, v dôsledku ktorého útoku navrhovateľka zo strachu o svoj život a zdravie predmetný byt prestala užívať, bolo v rozpore s dobrými mravmi, a teda na strane odporcov v 1. a 2. rade ako prenajímateľov vzniklo bezdôvodné obohatenie. O úrokoch z omeškania rozhodol tak, že návrh navrhovateľky v tejto časti zamietol dôvodiac, že navrhovateľka nepreukázala, že pred podaním návrhu vyzvala odporcov v 1. a 2. rade na vydanie bezdôvodného obohatenia. O trovách konania rozhodol podľa ust. § 142 ods. 3 O.s.p. a navrhovateľke priznal ich plnú náhradu vo výške 369,94 Eur, keď neúspech navrhovateľky vo veci bol len v pomerne nepatrnej časti. Proti tomuto rozsudku; do jeho vyhovujúcej časti; podali v zákonom stanovenej lehote odvolanie odporcovia v 1. a 2. rade domáhajúc sa jeho zmeny tak, aby bol návrh navrhovateľky v celom rozsahu zamietnutý. Namietali, že súd prvého stupňa dospel na základe vykonaných dôkazov k nesprávnym skutkovým zisteniam (§ 205 ods. 2 písm. d/ O.s.p.) a rozhodnutie súdu spočíva i na nesprávnom právnom posúdení veci (§ 205 ods. 2 písm. f/ O.s.p.). Dôvodili, že predmetný byt nebol v dôsledku ich konania alebo konania ich syna znehodnotený a bol v stave, v akom ho navrhovateľka užívala, pričom ani vstupná brána nebránila navrhovateľke v užívaní bytu, a teda stav bytu nebol faktickou prekážkou, ktorá by bránila navrhovateľke ho užívať. Uviedli, že navrhovateľka ich nikdy neupozornila na nemožnosť užívania predmetného bytu, a to či už z dôvodu fyzickej prekážky (poškodený byt, vymenený zámok na vstupnej bráne) alebo psychickej - mentálnej prekážky (obavy o zdravie) a nikdy od nich nežiadala ani zľavu z nájomného z dôvodu jej nemožnosti užívať predmetný byt. Navrhovateľka mala údajne obavy o svoje zdravie i život, napriek tomu sa však domáhala neplatnosti výpovede z predmetného nájmu a riadne platila nájomné, čím podľa ich názoru deklarovala vôľu predmetný byt naďalej užívať. Pokiaľ navrhovateľka nemala záujem predmetný byt naďalej užívať, mala možnosť dohodnúť sa s nimi na predčasnom ukončení nájmu, resp. mala možnosť ich upozorniť na prekážky v užívaní predmetnej nehnuteľnosti, táto sa však dožadovala ďalšieho užívania bytu, čo jej aj bolo umožnené, napriek tomu však byt riadne neužívala, a preto mali za to, že práve z jej strany ide o konanie, ktoré je v rozpore s dobrými mravmi. Navrhovateľka vo svojom vyjadrení na odvolanie odporcov v 1. a 2. rade navrhla rozsudok súdu prvého stupňa v napadnutej časti ako vecne správny potvrdiť dôvodiac, že brutalita útoku syna odporcov v 1. a 2. rade; za ktorý bol tento právoplatne odsúdený; viedla k jej pretrvávajúcemu panickému strachu z toho, aby sa do predmetného bytu vrátila a riadne ho užívala, pričom zo strany odporcu v 1. rade dochádzalo k urážlivému správaniu voči nej a k jej osočovaniu aj vtedy, kedy si bola len vyzdvihnúť poštu. Taktiež bola zamknutá i vstupná brána do areálu, a teda jej bolo fakticky znemožnené zo strany odporcov v 1. a 2. rade užívať predmetný byt, a preto považuje argumentáciu odporcov v 1. a 2. rade uvedenú v odvolaní za účelovú a nepodloženú, keď navyše títo mali vedomosť o tom, že predmetný byt dlhodobou neužívala, a preto i prijímanie nájomného a ponechávanie si týchto platieb bolo v rozpore s dobrými mravmi, čím dochádzalo k vzniku bezdôvodného obohatenia odporcov v 1. a 2. rade na jej úkor. Záverom si uplatnila trovy odvolacieho konania. Odvolací súd prejednal vec v medziach a z dôvodov podaného odvolania, vrátane konania, ktoré mu predchádzalo (§ 212 ods. 1 O.s.p.), bez nariadenia pojednávania (§ 214 ods. 2 O.s.p. v spojení s § 156 ods. 3 O.s.p.), a dospel k záveru, že odvolanie odporcov v 1. a 2. rade nie je dôvodné. Podľa § 219 ods. 1 O.s.p., odvolací súd rozhodnutie potvrdí, ak je vo výroku vecne správne. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávne právne posúdenie je chybnou aplikáciou práva na zistený skutkový stav; dochádza k nej vtedy, ak súd nepoužil správny právny predpis, alebo ak síce aplikoval správny právny predpis, nesprávne ho však interpretoval, alebo ak zo správnych skutkových záverov vyvodil nesprávne právne závery. Pokiaľ odporcovia v 1. a 2. rade namietali, že súd prvého stupňa dospel na základe vykonaných dôkazov k nesprávnym skutkovým zisteniam, v zmysle ustálenej súdnej praxe pri tomto odvolacom dôvode podľa § 205 ods. 2 písm. d/ O.s.p. musí ísť o skutkové zistenie, ktoré bolo podkladom pre rozhodnutie súdu, a teda týka sa tých podstatných skutočností, ktoré boli významné z hľadiska hmotnoprávneho posúdenia veci a na základe ktorých súd prvého stupňa posúdil vec po právnej stránke. Skutkové zistenie je nesprávne v tom, že nemá oporu vo vykonanom dokazovaní. Skutkové zistenie nezodpovedá vykonaným dôkazom, ak výsledok hodnotenia dôkazov nezodpovedá postupu vyplývajúcemu z ust. § 132 O.s.p., a to vzhľadom na to, že súd prvého stupňa vzal do úvahy skutočnosti, ktoré z vykonaných dôkazov alebo z prednesov účastníkov či z obsahu spisu nevyplynuli a ani inak nevyšli v priebehu konania najavo, alebo neprihliadol na rozhodujúce skutočnosti, ktoré boli vykonanými dôkazmi preukázané, alebo vyšli najavo počas konania inak. Nesprávne sú i také skutkové zistenia, ktoré súd založil na chybnom hodnotení dôkazov, a teda keď v hodnotení dôkazov alebo skutočností, ktoré vyšli najavo v konaní či vyplynuli z prednesov účastníkov, z hľadiska ich závažnosti, zákonnosti, pravdivosti, vierohodnosti sa vyskytuje logický rozpor. V prejednávanej veci súd prvého stupňa riadne zistil skutkový stav veci, keď vykonal náležité dokazovanie v rozsahu potrebnom na zistenie rozhodujúcich skutočností dôležitých pre posúdenie dôvodnosti návrhu navrhovateľky (§ 120 ods. 1, 4 O.s.p.) a následným zhodnotením výsledkov vykonaného dokazovania v súlade s § 132 O.s.p. dospel k správnym skutkovým záverom a na ich základe následne vyvodil aj správne právne závery o dôvodnosti návrhu navrhovateľky - v časti ňou uplatnenej istiny (platby nájomného zaplatené za obdobie od septembra 2009 do novembra 2010); keď na strane odporcov v 1. a 2. rade vzniklo na jej úkor bezdôvodné obohatenie, a to titulom ich majetkového prospechu získaného z nepoctivých zdrojov, ktorým je i prospech získaný v rozpore s dobrými mravmi; keď na vec aplikoval i zodpovedajúce ust. § 3, § 451 ods. 1, 2 a § 675 Obč. zák., ktoré aj správne vyložil v súlade s ustálenou súdnou a výkladovou praxou a svoje dôvody vedúce k uloženiu povinnosti odporcom v 1. a 2. rade zaplatiť navrhovateľke spoločne a nerozdielne sumu 1.726,70 Eur, titulom bezdôvodného obohatenia, aj náležite v súlade s § 157 ods. 2 O.s.p. odôvodnil, pričom sa dôsledne vyporiadal so všetkými rozhodujúcimi skutočnosťami podstatnými pre právne posúdenie veci, poukázal na všetky podstatné skutočnosti vyplývajúce z vykonaného dokazovania objasňujúce skutkový a právny základ rozhodnutia, a preto jeho rozhodnutie možno považovať v tomto smere za presvedčivé. Odporcovia v 1. a 2. rade vo svojom odvolaní v jeho podstatnej časti už len zopakovali a podrobnejšie rozviedli svoje námietky a argumenty prednesené pred súdom prvého stupňa, ktorý sa s nimi v odôvodnení svojho rozsudku dôsledne vyporiadal a v dostatočne primeranom rozsahu poukázal na všetky podstatné skutočnosti vyplývajúce z vykonaného dokazovania objasňujúce skutkový a právny základ rozhodnutia, a preto jeho rozsudok; v napadnutej vyhovujúcej časti; možno považovať v tomto ohľade za presvedčivý. So zreteľom na uvedené odvolací súd považuje skutkové a právne závery súdu prvého stupňa za správne a v celom rozsahu sa preto stotožňuje s dôvodmi uvedenými v odôvodnení napadnutého rozsudku, ktoré viedli súd prvého stupňa k týmto záverom, tieto si osvojuje v celom rozsahu a v podrobnostiach na ne odkazuje. Obsah odvolania odporcov v 1. a 2. rade nie je spôsobilý spochybniť správnosť záverov napadnutého rozsudku súdu prvého stupňa, na ktorých založil svoje rozhodnutie, z hľadiska nimi uplatnených odvolacích dôvodov, keď ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu oproti tomu, ako bol ustálený súdom prvého stupňa, z ktorého potom vychádzalo aj jeho právne posúdenie veci. V odvolacom konaní nevyšlo tiež najavo, že by konanie, ktoré predchádzalo vydaniu napadnutého rozhodnutia, trpelo takou vadou, ktorá by mala za následok jeho vecnú nesprávnosť (§ 212 ods. 3 O.s.p.). Odvola cí súd na zdôraznenie správnosti napadnutého rozsudku poukazuje na dôvody, resp. na niektoré významné aspekty danej veci z hľadiska odvolacích námietok odporcov v 1. a 2. rade. V preskúmavanej veci je predmetom konania návrh navrhovateľky, ktorým sa domáha proti odporcom v 1. a 2. rade; spoločne a nerozdielne; zaplatenia sumy 1.726,70 Eur ako aj náhrady trov konania, a to titulom vydania bezdôvodného obohatenia. V danej veci vychádzajúc zo skutkových a právnych záverov súdu prvého stupňa je nesporné, že navrhovateľka ako nájomca uzatvorila dňa 01.12.2005 s právnym predchodcom odporcov v 1. a 2. rade ako prenajímateľom zmluvu o nájme bytu; predmetom ktorej bolo prenechanie predmetného bytu do užívania navrhovateľke; ktorá zmluva bola uzavretá na dobu neurčitú s dohodnutým nájomným vo výške 4.000,- Sk mesačne. Ďalej bolo v konaní nesporné, že navrhovateľke bola dňa 14.08.2008; po tom, čo neprijala návrh novej nájomnej zmluvy; doručená výpoveď z nájmu bytu, ktorej neplatnosti sa navrhovateľka úspešne domáhala na súde, pričom následne dňa 22.10.2008 neoprávnene vnikol do bytu navrhovateľky syn odporcov I. S., ktorý ju po predchádzajúcich vulgárnych nadávkach aj fyzicky napadol a spôsobil jej zranenia, ktoré si vyžiadali liečenie v trvaní približne 6 dní. Spornou ostala otázka, či prijatie platieb nájomného odporcami v 1. a 2. rade; ktoré platby im navrhovateľka naďalej poukazovala; je možné považovať za prospech získaný v rozpore s dobrými mravmi; keď platby nájomného prijali napriek tomu, že navrhovateľka byt neužívala z dôvodu obavy o svoje zdravie i život, ktorú pociťovala vzhľadom na nátlak vyvíjaný na ňu odporcami v 1. a 2. rade a fyzický útok syna odporcov v 1. a 2. rade; a teda či sa odporcovia v 1. a 2. rade bezdôvodne obohatili na úkor navrhovateľky. Podľa § 451 ods. 1 Obč. zák., kto sa na úkor iného bezdôvodne obohatí, musí obohatenie vydať. Podľa § 451 ods. 2 Obč. zák., bezdôvodným obohatením je majetkový prospech získaný plnením bez právneho dôvodu, plnením z neplatného právneho úkonu alebo plnením z právneho dôvodu, ktorý odpadol, ako aj majetkový prospech získaný z nepoctivých zdrojov Účelom úpravy inštitútu bezdôvodného obohatenia v Občianskom zákonníku ako základnom predpise súkromného práva je predovšetkým snaha zákonodarcu zabrániť vzniku bezdôvodného obohatenia na úkor iného, tzn., že zákon označuje za neprípustný každý taký majetkový nárast určitého subjektu, ktorý bol získaný v rozpore so zákonom a inak než niektorým právom uznaným spôsobom nadobudnutia majetku. V prípade, ak už k bezdôvodnému obohateniu došlo, uvedená právna úprava zabezpečuje povinnosť jeho vydania, pričom povinným (zodpovednostným) subjektom na vydanie bezdôvodného obohatenia je ten, kto sa bezdôvodne obohatil a oprávneným subjektom, t.j. v prospech ktorého sa vydanie takýchto obohatení má uskutočniť je ten, na úkor koho bezdôvodné obohatenie vzniklo, pričom tak povinným ako aj oprávneným subjektom môžu byť tak fyzické osoby, ako aj osoby právnické. Osobitnou skutkovou podstatou vzniku bezdôvodného obohatenia je aj plnenie, ktorého právny dôvod dodatočne odpadol. Musí sa vydať všetko, čo sa nadobudlo bezdôvodným obohatením. Ak to nie je dobre možné, najmä preto, že obohatenie spočívalo vo výkonoch, musí sa poskytnúť peňažná náhrada (§ 458 ods. 1 Obč. zák.). Jedným z prípadov bezdôvodného obohatenia je teda bezdôvodné obohatenie získané z nepoctivých zdrojov upravené v ustanovení § 451 ods. 2 Obč. zák. (condictio ob turpem causam). V skutkovej podstate bezdôvodného obohatenia získaného z nepoctivých zdrojov sa premieta jedna z významných historických zásad, akou bola zásada, aby sa ani jeden subjekt nepoctivým spôsobom neobohacoval na úkor spoločnosti alebo spoluobčanov. Súdna prax a súdna teória kvalifikujú nepoctivý zdroj ako každý majetkový prospech, ktorý nie je právnym poriadkom dovolený, t.j. získaný trestnou činnosťou proti majetku, činnosťou, ktorá nedosahuje intenzitu trestnej činnosti, alebo činnosťou, ktorá na základe rôznych dôvodov nie je trestne postihnuteľná, ale je v rozpore s dobrými mravmi. Aby mohlo dôjsť k vzniku bezdôvodného obohatenia získaného z nepoctivých zdrojov musia byť naplnené dva predpoklady: - nastalo plnenie, t. j. došlo k presunu majetkových hodnôt z majetkovej sféry jedného subjektu do majetkovej sféry druhého subjektu, - získané plnenie, ktoré definujeme, ako nepoctivý zdroj. Výkon práv a povinností vyplývajúcich z občiansko-právnych vzťahov nesmie bez právneho dôvodu zasahovať do práv a oprávnených záujmov iných a nesmie byť v rozpore s dobrými mravmi (§ 3 ods.1 Obč. zák.). Dobré mravy (boni mores) patria k zásadám súkromného práva a bývajú užívané ako kritérium obmedzujúce subjektívne práva v ich obsahu alebo častejšie obmedzujúce výkon subjektívnych práv. Dobré mravy hoci sú zákonným pojmom; a teda majú funkciu normotvornú; nie sú zákonom definované. Ich obsah spočíva vo všeobecne platných normách morálky, pri ktorých je daný všeobecný záujem ich rešpektovania. Posúdenie konkrétneho obsahu pojmu dobré mravy patrí vždy od prípadu k prípadu konajúcemu súdu. Vo všeobecnosti možno vymedziť dobré mravy ako súhrn etických, všeobecne zachovávaných a uznávaných zásad, ktorých dodržiavanie je mnohokrát zabezpečované i právnymi normami tak, aby každé konanie bolo v súlade so všeobecnými morálnymi zásadami demokratickej spoločnosti. Súlad alebo nesúlad s dobrými mravmi musí byť posudzovaný z hľadiska konkrétneho prípadu v danom čase, na danom mieste a vo vzájomnom konaní účastníkov právneho vzťahu, pričom hodnotenie súladu či nesúladu s dobrými mravmi patrí výhradne do kompetencie všeobecných súdov. Vzhľadom na uvedené, správne konštatoval súd prvého stupňa, že prijatie platieb nájomného od navrhovateľky ako nájomcu odporcami v 1. a 2. rade ako prenajímateľmi; napriek skutočnosti, že navrhovateľka predmetný byt neužívala z dôvodu obavy o svoj život i zdravie, ktorú obavu v nej dôvodne vyvolalo predchádzajúce nátlakové správanie odporcov v 1. a 2. rade v spojení s fyzickým útokom zo strany syna odporcov v 1. a 2. rade; bolo v rozpore s dobrými mravmi. Pokiaľ teda navrhovateľka za daného stavu veci poukazovala odporcom v 1. a 2. rade nájom za užívanie predmetného bytu; čo bolo v konaní nesporné; a tento byt neužívala z dôvodu obavy o svoj život a zdravie; vyvolanej správaním odporcov v 1. a 2. rade a ich syna; vzniklo na strane odporcov v 1. a 2. rade ako prenajímateľov bezdôvodné obohatenie na úkor navrhovateľky ako nájomcu, a to titulom ich majetkového prospechu (nájomné za predmetný byt) získaného z nepoctivých zdrojov; keď za prospech získaný z nepoctivých zdrojov sa považuje aj prospech získaný v rozpore s dobrými mravmi; a preto rozhodol súd prvého stupňa o predmete sporu vecne správne. Odporcovia v 1. a 2. rade vo svojom odvolaní žiadnym spôsobom neuviedli ani nepreukázali také skutočnosti, ktoré by odôvodňovali odlišné právne posúdenie otázky dôvodnosti navrhovateľkou uplatňovaného nároku na vydanie bezdôvodného obohatenia, resp. otázky ohľadne vzniku ich bezdôvodného obohatenia na úrok navrhovateľky a závery súdu prvého stupňa sú v tomto smere dostatočne odôvodnené výsledkami vykonaného dokazovania. Vzhľadom na vyčerpávajúce odôvodnenie súdu prvého stupňa by odvolací súd ďalším posudzovaním odvolacích námietok odporcov v 1. a 2. rade už len opakoval správnosť právnych záverov súdu prvého stupňa, ktorý z ich hľadiska vo veci rozhodol spravodlivo a v súlade so zákonnou úpravou. Po právnom zhodnotení tých rozhodujúcich skutkových zistení, ktoré boli preukázané výsledkami dokazovania vykonaným pred súdom prvého stupňa, dospel odvolací súd k záveru, že odporcovia v 1. a 2. rade nedôvodne vytýkajú súdu prvého stupňa, že na základe vykonaných dôkazov dospel k nesprávnym skutkovým zisteniam, resp. že jeho rozhodnutie vychádza z nesprávneho právneho posúdenia veci, a preto rozsudok súdu prvého stupňa v napadnutej časti; stotožňujúc sa s vykonaným dokazovaním, so zisteným skutkovým stavom aj právnym posúdením veci súdom prvého stupňa, ako aj s odôvodnením rozsudku súdu prvého stupňa majúcim všetky zákonom stanovené náležitosti podľa § 157 ods. 2 O.s.p.; ako vecne správny potvrdil (§ 219 ods. 1, 2 O.s.p.). O náhrade trov odvolacieho konania rozhodol podľa § 224 ods. 1 O.s.p. v spojení s ust. § 142 ods. 1 O.s.p. a navrhovateľke, ktorá mala úspech v odvolacom konaní, priznal náhradu trov, ktoré jej vznikli v odvolacom konaní právnym zastúpením za 1 úkon právnej služby (vyjadrenie k odvolaniu odporcov v 1. a 2. rade zo dňa 02.04.2013 - 81,33 Eur + režijný paušál 7,81 Eur), t.j. spolu v sume 89,14 Eur, vyčíslených podľa § 10 ods. 1, § 16 ods. 3 Vyhlášky č. 655/2004 Z.z. a vyúčtovania navrhovateľky. Poučenie: Proti tomuto rozsudku nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1611205698.1 (dáta aktuálne k 15. 11. 2026). Záväzné je znenie zverejnené súdom.




